Kabupaten Lahat

Kabupaten Lahat adolah salah satu kabupaten di Provinsi Sumatera Selatan. Kabupaten Lahat tadiri ateh 7 kecamatan induak yaitu Lahat, Kikim, Kota Agung, Jarai, Tanjung Sakti, Pulau Pinang, dan Merapi. Namun salapeh pamekaran, jumlah kecamatan di Kabupaten Lahat batambah manjadi 22 kecamatan. Kini Kabupaten Lahat dipimpin dek Cik Ujang sabagai bupati jo Haryanto sabagai wakil bupati, Samarudin SH sabagai Ketua DPRD, sarato Sri Marhaeni Wulansih SH sebagai wakil ketua I DPRD.
Sakitar taun 1830 pado maso Kasultanan Palembang, alah ado sistem pamarintahan marga di wilayah nan kini tamasuak Kabupaten Lahat. Marga-marga tasabuik tabantuak dari sumbai-sumbai ado suku-suku nan ado pado wakatu itu cando Lematang, Besemah, Lintang, Gumai, Tebing Tinggi, jo Kikim. Marga ikolah nan manjadi asa mulo adonyo pamarintahan di Kabupaten Lahat.
Pado maso Inggirih bakuaso di Indonesia, sistem marga tatap ado. Inggo pado maso Ulando tibo, sasuai kapantingannyo, pamarintahan di Lahat tabagi dalam afdeling (karesidenan) jo onderafdeling (kawedanan). Dari 7 afdeling nan ado di Sumatera Selatan, di Kabupaten Lahat ado 2 afdeling, yaitu afdeling Tebing Tinggi jo 5 daerah onderafdeling, sarato afdeling Lematang Ulu, Lematan Ilir, Kikim, jo Besemah nan mampunyoi 4 onderafdeling. Pado 20 Mei 1869, afdeling Lematang Ulu, Lematang Ilir, Kikim, jo Besemag baribu kota di Lahat nan dipimpin dek PP Ducloux, jo posisi marga sabagai bagian dari afdeling. Tanggal iko kudian ditatapkan sabagai ari jadi Kabupaten Lahat sasuai Keputusan Gubernur Kepala Daerah Tingkat I Sumatera Selatan No. 008/SK/1998 tanggal 6 Januari 1988.
Masuaknyo tantara Japang pado taun 1942, afdeling nan dibantuak Ulando diubah namonyo manjadi sidokan. Sidokan dipimpin dek urang satampek ateh panunjuakkan pamarintah militer Japang jo namo Gunco jo Fuku Gunco. Salapeh kamardekaan, Kabupaten Lahat manjadi salah satu kabupaten di Provinsi Sumatera Selatan manuruik UU No. 22 Tahun 1948, Keppres No. 141 Tahun 1950, Perpu No. 3 Tahun 1950 tanggal 14 Agustus 1950. Kabupaten Lahat dipimpin dek R. Sukarta Marta Atmajaya.
Barikuik iko adolah komposisi anggota DPRD Kabupaten Lahat dalam duo periode tarakhia.
Kabupaten Lahat dibagi manjadi 22 kecamatan jo 527 kelurahan/desa (14 kelurahan, 509 desa definitif, 4 desa persiapan).
Manuruik Sensus Panduduak 2020, panduduak Kabupaten Lahat bajumlah 430.071 jiwa jo patumbuahan panduduak dalam 10 taun tarakhia adolah 1,47%. Kapadatan panduduak di Kabupaten Lahat mancapai 98,60 jiwa/km2. Kapadatan panduduak paliang tinggi ado di Kecamatan Lahat nan mancapai 999,13 jiwa/km2, sadangkan kapadatan paliang randah ado di Kecamatan Pseksu nan mancapai 33,58 jiwa/km2.
Mayoritas panduduak Kabupaten Lahat maanuik agamo Islam nan mancapai 98,04% populasi. Samantaro agamo lain nan dianuik panduduak Lahat di antaronyo Protestan 0,45%, Katolik 0,73%, Hindu 0,33%, jo Buddha 0,45%.
Panduduak Lahat acok manyabuik dirinyo sabagai Jeme Lahat atau Urang Lahat. Urang Lahat asali barasa dari babarapo etnis nan manuruik sastra lisan asa mulonyo dari niniak muyang nan samo. Etnis-etnis itu disabuik sabagai Lekipali, disingkek dari Lematang, Kikim, Pasemah (Besemah), jo Lintang. Salain itu, ado pulo etnis Semendo nan marupokan etnis nan barasa dari Muara Enim. Urang Semendo manuruik sastra lisannyo juo masih sakaturunan jo urang Lahat.
Etnis lain nan mauni Lahat adolah urang Jao. Urang Jao mulonyo tibo ka Lahat dek program transmigrasi dari pamarintah. Salain itu, etnis-etnis pandatang lainnyo nan mauni Lahat antaro lain Malayu Palembang, Minang, Batak, jo Cino.
Bahaso nan dipakai dek urang Lahat adolah bahaso Besemah. Bahaso Besemah marupokan bahaso nan tamasuak dalam rumpun bahaso Malayu Tangah nan dipakai sacaro laweh di barat Sumatera Selatan jo Bengkulu. Bahaso Besemah Lahat atau nan dek urang satampek disabuik base Lahat (baso Lahat) mampunyoi babarapo dialek, yaitu Saling, Kikim, Muara Pinang, jo Lematang. Bahaso Besemah Lahat jikok dibandiangkan jo bahaso lain di Sumatera Selatan, masih bakarabaik jo bahaso Malayu Palembang sabanyak 79,5%. Samantaro jo bahaso Kayuagung (Komering) sabanyak 56%.
Bahaso lain nan dipagunokan jo panduduak Lahat adolah bahaso Semendo atau Semende. Bahaso iko dipagunokan di antaro panduduak nan urang Semendo. Salain bahaso etnisnyo, urang Lahat mangecek juo jo bahaso Palembang. Bahaso Palembang marupokan basantara di antaro panduduak Sumatera Selatan nan baragam.
Bukik Serelo talatak di Desa Perangai, Kabupaten Lahat. Bukik Serelo marupokan markah tanah Kabupaten Lahat. Bukik Serelo disabuik juo jo julukan Gunuang Jempol dek bantuaknyo saroman ampo jari tangan manusia. Panorama sakitarannyo manjadi tampek raun dan di kaliliangi Batang Lematang. Bukik Sarelo tamasuak dari gugusan Bukik Barisan nan marupokan gugusan bukik paliang panjang di Sumatera.